CELEX: 32017D0290
Language: bg
Date: 2017-02-17 00:00:00
Title: Решение за изпълнение (ЕС) 2017/290 на Съвета от 17 февруари 2017 година за изменение на Решение 2009/935/ПВР за определяне на списъка на третите държави и организации, с които Европол сключва споразумения

18.2.2017   
            
            
               BG
            
            
               Официален вестник на Европейския съюз
            
            
               L 42/17
            
         РЕШЕНИЕ ЗА ИЗПЪЛНЕНИЕ (ЕС) 2017/290 НА СЪВЕТА
   от 17 февруари 2017 година
   за изменение на Решение 2009/935/ПВР за определяне на списъка на третите държави и организации, с които Европол сключва споразумения
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2009/371/ПВР на Съвета от 6 април 2009 г. за създаване на Европейска полицейска служба (Европол) (1), и по-специално член 26, параграф 1, буква а) от него,
   като взе предвид Решение 2009/934/ПВР на Съвета от 30 ноември 2009 г. за приемане на правилата за прилагане, регламентиращи отношенията на Европол с партньорите му, включително обмена на лични данни и класифицирана информация (2), и по-специално членове 5 и 6 от него,
   като взе предвид становището на Европейския парламент (3),
   като има предвид, че:
   
               (1)
            
            
               На 30 ноември 2009 г. Съветът прие Решение 2009/935/ПВР (4).
            
         
               (2)
            
            
               Член 26, параграф 1, буква а) от Решение 2009/371/ПВР предоставя на Съвета изпълнителни правомощия за определяне на списъка на третите държави и организации, с които Европол сключва споразумения. Съгласно решения 2009/371/ПВР и 2009/935/ПВР списъкът се съдържа в приложението към Решение 2009/935/ПВР.
            
         
               (3)
            
            
               Управителният съвет на Европол преразглежда списъка при необходимост и взема решение дали да предложи на Съвета изменения към него.
            
         
               (4)
            
            
               Регламент (ЕС) 2016/794 на Европейския парламент и на Съвета (5) („регламентът за Европол“) ще се прилага, считано от 1 май 2017 г. Съгласно Протокол № 22 относно позицията на Дания, приложен към Договора за Европейския съюз и Договора за функционирането на Европейския съюз, Дания не е обвързана от регламента за Европол, нито от неговото прилагане. Следователно от 1 май 2017 г. Дания ще се счита за трета държава по отношение на Европол.
            
         
               (5)
            
            
               Поради значението, което отдават всички страни на предотвратяването и борбата с тежката престъпност, засягаща две или повече държави членки, с тероризма и с видовете престъпност, засягащи общ интерес, който е предмет на политика на Съюза, е важно да се осигури сътрудничеството между Европол и Дания по ключови въпроси, така че да се засили устойчивостта на Съюза на заплахи за сигурността.
            
         
               (6)
            
            
               В съответствие с член 25, параграф 1, буква в) от регламента за Европол, споразумение за сътрудничество, което позволява обмена на лични данни, сключено преди 1 май 2017 г. между Европол и трета държава съгласно член 23 от Решение 2009/371/ПВР, може да представлява основание за предаване на лични данни от Европол на трета държава, доколкото това предаване е необходимо за изпълнението на задачите на Европол.
            
         
               (7)
            
            
               На 20 декември 2016 г. управителният съвет на Европол взе решение да препоръча на Съвета да добави Дания към списъка, като се отчита оперативната нужда да бъде сключено споразумение за сътрудничество с Дания.
            
         
               (8)
            
            
               За да се избегне оперативна празнина след 1 май 2017 г., когато Дания вече няма да участва в Европол като държава членка, е особено важно Европол да започне незабавно процедурата за сключване на споразумение за сътрудничество с Дания като трета държава.
            
         
               (9)
            
            
               Дания е обвързана от Решение 2009/371/ПВР и поради това участва в приемането и прилагането на настоящото решение, с което се прилага Решение 2009/371/ПВР.
            
         
               (10)
            
            
               Обединеното кралство и Ирландия са обвързани от Решение 2009/371/ПВР и поради това участват в приемането и прилагането на настоящото решение, с което се прилага Решение 2009/371/ПВР.
            
         
               (11)
            
            
               Във връзка с това Решение 2009/935/ПВР следва съответно да бъде изменено,
            
         ПРИЕ НАСТОЯЩОТО РЕШЕНИЕ:
   Член 1
   В точка 1 от приложението към Решение 2009/935/ПВР се вмъква следното вписване:
   
               „—
            
            
               Дания“.
            
         Член 2
   Настоящото решение влиза в сила в деня на приемането му.
   То се публикува в Официален вестник на Европейския съюз.
   
      Съставено в Брюксел на 17 февруари 2017 година.
      
         
            За Съвета
         
         
            Председател
         
         E. BARTOLO
      
   
   
      (1)  ОВ L 121, 15.5.2009 г., стр. 37.
   
      (2)  ОВ L 325, 11.12.2009 г., стр. 6.
   
      (3)  Становище от 14 февруари 2017 г. ( все още непубликувано в Официален вестник).
   
      (4)  Решение 2009/935/ПВР на Съвета от 30 ноември 2009 г. за определяне на списъка на третите държави и организации, с които Европол сключва споразумения (ОВ L 325, 11.12.2009 г., стр. 12).
   
      (5)  Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).